SL Uradni list Evropske unije C 120/2

Osnutek Uredba Komisije

o uporabi členov 87 in 88 Pogodbe ES pri državni regionalni pomoči za naložbe

(2006/C 120/02)

KOMISIJA EVROPSKIH SKUPNOSTI JE —

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 994/98 z dne 7. maja 1998 o uporabi členov 92 in 93 Pogodbe o ustanovitvi Evropske skupnosti za določene vrste horizontalne državne pomoči (1) in zlasti točk (a)(i) in (b) člena 1(1) Uredbe,

po objavi osnutka te uredbe (2),

po posvetovanju s Svetovalnim odborom za državno pomoč,

ob upoštevanju naslednjega:

(1) Uredba (ES) št. 994/98 pooblašča Komisijo, da skladno s členom 87 Pogodbe ES izjavi, da je pomoč, ki je skladna s karto za dodeljevanje regionalne pomoči, ki jo za vsako državo članico odobri Komisija, pod določenimi pogoji združljiva s skupnim trgom in je ni treba priglasiti skladno s členom 88(3) Pogodbe ES.

(2) Komisija je uporabila člena 87 in 88 Pogodbe ES v številnih odločbah glede shem regionalne pomoči v območjih, ki prejemajo pomoč, ter tudi pojasnila svojo politiko, zlasti v smernicah o državni regionalni pomoči za 2007–2013 (3), v večsektorskem okviru o regionalni pomoči za velike naložbene projekte (4) ter v Uredbi Komisije (ES) št. 70/2001 z dne 12. januarja 2001 o uporabi členov 87 in 88 Pogodbe ES pri pomoči za majhna in srednje velike podjetja (5). Glede na bogate izkušnje Komisije pri uporabi členov 87 in 88 Pogodbe pri regionalni pomoči za naložbe in glede na smernice o državni regionalni pomoči, ki jih je na podlagi teh določb izdala Komisija, je primerno, da z namenom zagotavljanja učinkovitega nadzora in poenostavitve upravljanja, ne da bi se ob tem zmanjšale možnosti Komisije za spremljanje, Komisija uporabi pooblastila, ki ji jih daje Uredba (ES) št. 994/98.

(3) Z obravnavo razvojnih problemov prikrajšanih regij nacionalna regionalna pomoč spodbuja gospodarsko, socialno in ozemeljsko kohezijo držav članic ter Skupnosti kot celote. Državna regionalna pomoč za naložbe je namenjena pomoči pri razvoju najbolj prikrajšanih regij tako, da na trajnosten način podpira naložbe in ustvarjanje delovnih mest. Pospešuje širitev, racionalizacijo, posodobitev in diverzifikacijo gospodarskih dejavnosti podjetij iz manj razvitih regij, zlasti s spodbujanjem podjetij k ustanavljanju novih ustanov v teh regijah.

(4) Da bi ugotovili, ali je pomoč združljiva s skupnim trgom v skladu s to uredbo ali ne, je treba upoštevati intenzivnost pomoči ter s tem znesek pomoči, izražen kot ekvivalent dotacije. Izračun ekvivalenta dotacije, plačljivega v več obrokih, zahteva uporabo tržnih obrestnih mer, ki veljajo ob odobritvi. Z namenom oblikovanja enotne, pregledne in preproste uporabe pravil o državni pomoči za namen te uredbe kot tržne obrestne mere štejejo referenčne mere. Referenčne mere morajo biti tiste, ki jih na podlagi objektivnih meril periodično določa Komisija ter so objavljene v Uradnem listu Evropske unije in na internetu.

(5) Za zagotavljanje preglednosti in uspešnega spremljanja mora ta uredba veljati samo za tiste sheme regionalne pomoči za naložbe, ki so pregledne. Zato morajo države članice Komisiji vedno priglasiti sheme regionalne pomoči, ki niso pregledne, tj. sheme pomoči, pri katerih se bruto ekvivalent dotacije ne da vnaprej natančno izračunati kot odstotek upravičenih odhodkov, ne da bi bila za to potrebna ocena tveganja. Primeri takšnih shem pomoči so sheme, povezane z javnimi posojili, državna poroštva, ki vsebujejo dele pomoči, ter javne udeležbe, ki ne ustrezajo vlagateljskemu načelu tržnega gospodarstva. Priglasitve nepreglednih shem regionalne pomoči bo Komisija ocenila zlasti ob upoštevanju meril iz smernic o državni regionalni pomoči za 2007–2013.

(6) Vsako pomoč, dodeljeno v okviru sheme, ki izpolnjuje vse zadevne zahteve te uredbe, je prav tako treba izvzeti iz zahteve po priglasitvi. Sheme regionalne pomoči, ki so izvzete v skladu s to uredbo, morajo vsebovati izrecen sklic na to uredbo.

(7) Pomoč, ki ne spada v področje uporabe te uredbe ali drugih uredb, sprejetih v skladu s členom 1 Uredbe (ES) št. 994/98, se priglasi Komisiji v skladu s členom 88(3) Pogodbe. Takšna pomoč bo podlegla zlasti oceni v skladu z merili, določenimi v smernicah Skupnosti o državni regionalni pomoči za 2007–2013.

(8) Ta uredba se ne sme uporabljati za nekatere sektorje, v katerih se uporabljajo posebna pravila. Pomoč, dodeljeno v teh sektorjih, je treba še vedno predhodno priglasiti Komisiji v skladu s členom 88(3) Pogodbe. To velja za premogovništvo in jeklarstvo, sektorja sintetičnih vlaken in ladjedelništva, ribištvo in ribogojstvo. V kmetijskem sektorju se ta uredba ne uporablja za dejavnosti, povezane s primarno proizvodnjo (kmetijstvo) proizvodov iz seznama v Prilogi I Pogodbe; uporablja pa se za predelovanje in trženje kmetijskih proizvodov razen izdelovanja in trženja proizvodov, ki posnemajo ali nadomeščajo mleko in mlečne proizvode, kot je določeno v členu 3(2) Uredbe Sveta (EGS) št. 1898/87 z dne 2. julija 1987 o zaščiti poimenovanj, uporabljenih pri trženju mleka in mlečnih proizvodov (6).

(9) Komisija je dosledno vedno manj naklonjena pomoči, namenjeni posebnemu sektorju. Sheme pomoči za naložbe, ki so namenjene posebnim sektorjem, zato ne morejo biti zajete v izjemi od priglasitve, ki jo omogoča ta uredba. Komisija se zaveda, da v skladu z njeno stalno prakso, igra sektor turizma pomembno vlogo v nacionalnih gospodarstvih ter ima na splošno še poseben pozitiven učinek na regionalni razvoj. Zato sheme regionalne pomoči za naložbe, namenjenih za turistične dejavnosti, ne smejo šteti kot namenjene posebnim sektorjem ter jih je treba izvzeti iz zahteve po priglasitvi iz člena 88(3) Pogodbe, pod pogojem, da dodeljena pomoč izpolnjuje vse pogoje te uredbe.

(10) Pomoč za majhna in srednje velika podjetja za svetovanje in druge storitve, dodeljena v skladu s členom 5(a) Uredbe (ES) št. 70/2001, je skladna s skupnim trgom v smislu člena 87(3) Pogodbe ter je izvzeta iz zahteve po priglasitvi iz člena 88(3) Pogodbe ES.

(11) Opomniti je treba, da so donacije posamične pomoči za majhna in srednje velika podjetja, dodeljene zunaj katere koli sheme pomoči v skladu s členom 6(a) Uredbe (ES) št. 70/2001, skladne s skupnim trgom v smislu člena 87(3) Pogodbe in izvzete iz zahteve po priglasitvi iz člena 88(3) Pogodbe ES. Vendar pa je treba zagotoviti, da za donacije posamične pomoči velikim podjetjem, dodeljene zunaj katere koli sheme pomoči (ad hoc pomoč), še vedno velja zahteva po priglasitvi iz člena 88(3) Pogodbe.

(12) Ta uredba ne posega v katero koli obveznost države članice, da priglasi posamične donacije pomoči v skladu z obvezami, ki jih je prevzela v okviru drugih instrumentov državne pomoči, in zlasti z obvezo do priglasitve ali obvestila Komisije o pomoči za podjetje, ki prejema pomoč za reševanje in prestrukturiranje v smislu smernic Skupnosti o državni pomoči za reševanje in prestrukturiranje podjetij v težavah (7).

(13) V skladu z uveljavljeno prakso Komisije ter za boljše zagotavljanje, da je pomoč sorazmerna in omejena na potrebni znesek, je treba pragove pomoči izraziti v njeni intenzivnosti glede na niz upravičenih stroškov in ne v najvišjih zneskih pomoči.

(14) Določiti je treba nadaljnje pogoje, ki jih morajo izpolnjevati programi pomoči ali posamične pomoči, ki so izvzeti s to uredbo. Ob upoštevanju člena 87(3)(c) Pogodbe takšna pomoč navadno ne bi smela samo nenehno ali periodično zniževati stroškov poslovanja, ki bi jih običajno moral kriti upravičenec, in mora biti sorazmerna z ovirami, ki jih je treba premagati, da se zagotovijo socialno-ekonomske koristi, ki naj bi bile v interesu Skupnosti. Zato je primerno omejiti področje uporabe te uredbe na regionalno pomoč, dodeljeno v zvezi z začetno naložbo v smislu te uredbe. Za sheme regionalne pomoči, ki predpisujejo pomoč za tekoče poslovanje in pomoč za novonastala majhna podjetja, ostaja v veljavi zahteva po priglasitvi iz člena 88(3) Pogodbe.

(15) Ker mora Komisija zagotoviti, da odobrena pomoč ne spreminja pogojev trgovanja v nasprotju s splošnim interesom, je treba iz področja uporabe te uredbe izključiti pomoč za naložbe, dodeljeno upravičencu, ki je naslovnik neporavnanega naloga za izterjavo zaradi predhodne odločbe Komisije, ki je pomoč razglasila za nezakonito in nezdružljivo s skupnim trgom. Zato za takšno pomoč ostaja v veljavi zahteva po priglasitvi iz člena 88(3) Pogodbe.

(16) Da se ne daje prednosti dejavniku kapitala naložbe pred dejavnikom zaposlovanja, je treba omogočiti, da se pomoč za naložbo oceni na podlagi stroškov naložbe ali stroškov novega zaposlovanja, neposredno povezanega z izvajanjem naložbenega projekta.

(17) Velike zneske pomoči mora Komisija še naprej posamično oceniti, preden so izvedeni. V skladu s tem za zneske pomoči, ki so dodeljeni enemu podjetju ali ustanovi na podlagi obstoječe sheme pomoči ter presegajo določen prag,, ne velja izjema, ki jo omogoča ta uredba, in mora zanje še naprej veljati zahteva priglasitve iz člena 88(3) Pogodbe.

(18) Pomembno je zagotoviti, da ima regionalna pomoč resnični spodbujevalni učinek za naložbe, ki sicer ne bi bile narejene na območjih, ki prejemajo pomoč, in da deluje kot spodbuda za razvoj novih dejavnosti.

(19) Ta uredba ne sme izvzeti pomoči, združenih z drugo državno pomočjo, tudi pomočjo, ki so jo odobrili državni, regionalni in lokalni organi, ali s pomočjo Skupnosti v zvezi z istimi upravičenimi stroški ali naložbenim projektom, če ta združena pomoč presega pragove, določene v tej uredbi. Regionalna pomoč za naložbe, izvzeta v skladu s to uredbo, se ne združuje s podporo de minimis v smislu Uredbe (ES) št. 69/2001 z dne 12. januarja 2001 o uporabi členov 87 in 88 Pogodbe ES pri de minimis pomoči (8) glede na iste upravičene odhodke ali naložbeni projekt, če bi takšna združena pomoč presegla intenzivnost pomoči, določeno v tej uredbi.

(20) Glede na Sporazum Svetovne trgovinske organizacije (STO) o subvencijah in izravnalnih ukrepih (9) ta uredba ne sme izvzeti izvozne pomoči ali pomoči, ki daje prednost domačim pred uvoženimi proizvodi. Takšna pomoč bi bila nezdružljiva z mednarodnimi obvezami Skupnosti v skladu s tem sporazumom in zato ne sme biti izvzeta iz priglasitve.

(21) Da bi zagotovili preglednost in učinkovito spremljanje v skladu s členom 3 Uredbe (ES) št. 994/98, je primerno uvesti standardno obliko, v kateri morajo države članice v skladu s to uredbo za objavo v Uradnem listu Evropske unije Komisiji priskrbeti povzetek podatkov vedno, ko se izvede shema pomoči. Iz istih razlogov je primerno določiti pravila o evidenci, ki jo morajo voditi države članice v zvezi s shemo pomoči, ki jo ta uredba izvzema. Za lažjo upravno obravnavo in glede na široko dostopnost potrebne tehnologije mora biti povzetek podatkov v elektronski obliki. Za izboljšanje preglednosti regionalne pomoči v razširjeni Skupnosti, morajo države članice objaviti celotno besedilo sheme pomoči in Komisiji sporočiti spletni naslov objave.

(22) Glede na dosedanje izkušnje Komisije na tem področju in zlasti, ker je treba politiko državne pomoči na splošno pogosto na novo pregledovati in popravljati, je primerno, omejiti obdobje uporabe te uredbe.

SPREJELA NASLEDNJO UREDBO:

Člen 1

Področje uporabe

1. Ta uredba se uporablja za pregledne sheme regionalne pomoči za naložbe, ki pomenijo državno pomoč v smislu člena 87(1) Pogodbe.

2. Ta uredba se ne uporablja za pomoč v naslednjih sektorjih:

— sektor ribištva,

— sektor ladjedelništva,

— premogovniška in jeklarska industrija,

— sektor sintetičnih vlaken.

Ne uporablja se za dejavnosti, povezane s primarno proizvodnjo (kmetijstvo) proizvodov iz seznama v Prilogi I Pogodbe; uporablja pa se za predelovanje in trženje kmetijskih proizvodov razen izdelovanja in trženja proizvodov, ki posnemajo ali nadomeščajo mleko in mlečne proizvode, kot določeno v členu 3(2) Uredbe Sveta (EGS) št. 1898/87 (10).

3. Ta uredba se ne uporablja za naslednje vrste pomoči:

(a) pomoč za dejavnosti, povezane z izvozom, kot je pomoč, neposredno vezana na izvožene količine, na vzpostavitev in delovanje distribucijskega omrežja ali na druge tekoče izdatke, povezane z izvozno dejavnostjo;

(b) pomoč, pogojena s tem, da ima uporaba domačega blaga prednost pred uporabo uvoženega blaga.

4. Pomoč, ki ne spada v področje uporabe te uredbe ali drugih uredb, sprejetih v skladu s členom 1 Uredbe (ES) št. 994/98 se priglasi Komisiji v skladu s členom 88(3) Pogodbe. Takšna pomoč bo ocenjena v skladu z merili, določenimi v smernicah Skupnosti o državni regionalni pomoči za 2007–2013.

Člen 2

Opredelitve

Za namene te uredbe se uporabljajo naslednje opredelitve:

(a) „pomoč“ je vsak ukrep, ki izpolnjuje vsa merila, določena v členu 87(1) Pogodbe;

(b) „majhna in srednje velika podjetja (MSP)“ so majhna in srednje velika podjetja, kakor so opredeljena v Prilogi I k Uredbi (ES) št. 364/2004 (11);

(c) „začetna naložba“ je: — naložba v materialna in nematerialna sredstva v zvezi z vzpostavljanjem nove ustanove, širitev obstoječe ustanove, diverzifikacija proizvodnje ustanove v nove dodatne proizvode ali bistvena sprememba v celotnem proizvodnem procesu obstoječe ustanove; ali — pridobitev osnovnih sredstev, neposredno povezanih z ustanovo, ki se je zaprla ali bi se zaprla, če ne bi bila kupljena, in je sredstva kupil neodvisni vlagatelj. Samo pridobitev delnic pravne osebe ali podjetja ni začetna naložba.

(d) „materialna sredstva“ so sredstva, povezana z zemljišči, stavbami in opremo/stroji;

(e) „nematerialna sredstva“ so sredstva, povezana s prenosom tehnologije za pridobitev patentnih pravic, licenc, znanja ali nepatentiranega tehničnega znanja;

(f) „velik naložbeni projekt“ je začetna naložba v osnovna sredstva z upravičenimi odhodki nad 50 milijonov EUR, preračunano na osnovi cen in menjalnih tečajev na dan dodelitve pomoči;

(g) „intenzivnost pomoči v bruto ekvivalentu dotacije (BED)“ je diskontirana vrednost pomoči, izražena kot odstotek diskontirane vrednosti upravičenih stroškov;

(h) „pregledne sheme regionalne pomoči za naložbe“ so sheme regionalne pomoči za naložbe, pri katerih je mogoče vnaprej natančno izračunati bruto ekvivalent dotacije kot odstotek upravičenih odhodkov, ne da bi bila za to potrebna ocena tveganja;

(i) „začetek dela“ je začetek gradbenih del ali prva trdna zaveza za naročilo opreme, vendar ne predhodne študije izvedljivosti;

(j) „ustvarjanje delovnih mest“ je neto povečanje števila zaposlenih (delovna enota na leto — DEL), neposredno zaposlenih v neki ustanovi, v primerjavi s povprečjem predhodnih 12 mesecev, po odštetju vsakega delovnega mesta, izgubljenega v teh 12 mesecih v isti ustanovi;

(k) „število zaposlenih“ je število delovnih enot na leto (DEL), to je število delavcev, zaposlenih v enem letu za polni delovni čas, pri čemer sta delo s skrajšanim delovnim časom in sezonsko delo del DEL;

(l) „stroški dela“ so celoten znesek, ki ga mora prejemnik pomoči dejansko plačati v zvezi z zadevno zaposlitvijo ter ga sestavljajo bruto plača (pred obdavčitvijo) in obvezni prispevki za socialno varnost;

(m) „delovna mesta, neposredno ustvarjena z naložbenim projektom“ so delovna mesta, povezana z dejavnostjo, za katero je bila izvedena naložba, in ustvarjena v treh letih po dokončani naložbi, vključno z delovnimi mesti, ki so bila ustvarjena zaradi povečanja stopnje izkoriščenosti zmogljivosti, ustvarjenih z naložbo;

(n) „kmetijski proizvod“: — so proizvodi, navedeni v Prilogi I k Pogodbi, razen ribiških proizvodov in proizvodov iz ribogojstva, zajetih v Uredbi Sveta (ES) št. 104/2000; — so proizvodi, ki se uvrščajo v oznake KN 4502, 4503 in 4505 (plutasti izdelki); — so proizvodi, ki posnemajo ali nadomeščajo mleko in mlečne proizvode, kakor je navedeno v členu 3(2) Uredbe Sveta (EGS) št. 1898/87 (12);

(o) „proizvodi, ki posnemajo ali nadomeščajo mleko in mlečne proizvode“ so proizvodi, ki bi jih lahko zamenjevali z mlekom in/ali mlečnimi proizvodi, vendar pa se njihova sestava razlikuje od teh proizvodov, ker vsebujejo maščobe in/ali beljakovine nemlečnega izvora z ali brez beljakovin, pridobljenih iz mleka („proizvodi, ki niso mlečni proizvodi“, kot jih opisuje člen 3(2) Uredbe Sveta (EGS) št. 1898/87);

(p) „predelava kmetijskega proizvoda“ je postopek na kmetijskem proizvodu, pri katerem je končni proizvod tudi kmetijski proizvod;

(q) „trženje kmetijskega proizvoda“ je imeti na zalogi ali razstavljati z namenom prodaje, ponudbe za prodajo, dobave ali katerega koli drugega načina dajanja na trg.

Člen 3

Pogoji za izvzetje

1. Pregledne sheme regionalne pomoči za naložbe, ki izpolnjujejo vse pogoje iz te uredbe, so združljive s skupnim trgom v smislu člena 87(3) Pogodbe in so izvzete iz obveznosti priglasitve iz člena 88(3) Pogodbe, če:

(a) vsaka pomoč, dodeljena v okvire takšne sheme, izpolnjuje vse pogoje te uredbe;

(b) se shema izrecno sklicuje na to uredbo z navedbo njenega naziva in strani objave v Uradnem listu Evropske unije.

2. Pomoč do zneska, določenega v skladu s členom 7(4) in dodeljena na podlagi shem iz odstavka 1 tega člena, je združljiva s skupnim trgom po členu 87(3) Pogodbe in je izvzeta iz obveznosti priglasitve iz člena 88(3) Pogodbe pod pogojem, da dodeljena pomoč neposredno izpolnjuje vse pogoje te uredbe.

Člen 4

Pomoč za začetno naložbo

1. Pomoč za začetno naložbo je združljiva s skupnim trgom po členu 87(3) Pogodbe in je izvzeta iz obveznosti priglasitve iz člena 88(3) Pogodbe, če:

(a) je pomoč dodeljena v regijah, upravičenih do regionalne pomoči, kot je določeno v odobreni karti regionalne pomoči za zadevno državno članico za obdobje 2007–2013;

(b) bruto intenzivnost pomoči ne presega zgornje meje regionalne pomoči, ki velja ob času naložbe v regiji, v kateri je naložba izvedena, kot je ta določena v odobreni karti regionalne pomoči za zadevno državo članico za obdobje 2007–2013; ter

(c) so izpolnjeni vsi drugi pogoji te uredbe.

2. Razen pomoči, dodeljene za velike naložbene projekte, se lahko zgornje meje, določene v odstavku 1, povečajo za 20 % BED za pomoč, dodeljeno majhnim podjetjem, in za 10 % BED za pomoč, dodeljeno srednje velikim podjetjem.

3. Pomoč mora izpolnjevati naslednje zahteve:

(a) naložba mora ostati v regiji prejemnici za vsaj pet let po zaključku del ali vsaj tri leta za MSP;

(b) upravičena nematerialna sredstva morajo izpolnjevati naslednje zahteve: — uporabljati se morajo izključno v ustanovi, ki je prejemnica regionalne pomoči; — obravnavati jih je treba kot sredstva, ki se amortizirajo; — kupljena morajo biti od tretje osebe po tržnih pogojih; — biti morajo vključena v sredstva podjetja in ostati vsaj pet let v ustanovi, ki je prejela regionalno pomoč (tri leta za MSP).biti morajo vključena v sredstva podjetja in ostati vsaj pet let v ustanovi, ki je prejela regionalno pomoč, oziroma vsaj tri leta za MSP;

(c) kadar je pomoč izračunana na podlagi materialnih ali nematerialnih naložbenih stroškov ali na podlagi stroškov pridobitve v primeru prevzema, mora upravičenec zagotoviti finančni prispevek v višini vsaj 25 % upravičenih stroškov s svojimi lastnimi sredstvi ali z zunanjim financiranjem v obliki, ki ni povezana s kakršno koli javno pomočjo.

Pogoj iz točke (a) ne preprečuje nadomestila obratov ali opreme, ki je zaradi hitrih tehnoloških sprememb postala v zgornjem obdobju zastarela, če gospodarska dejavnost ostane v zadevni regiji za čas najkrajšega obdobja.

4. Zgornje meje, določene v odstavkih 1 in 2, se uporabljajo za intenzivnost pomoči, izračunano kot odstotek upravičenih materialnih in nematerialnih stroškov naložbe ali kot odstotek ocenjenih stroškov dela novozaposlenega delavca, izračunanih za obdobje dveh let, ali pa kombinacija obeh, pod pogojem da pomoč ne presega najbolj ugodnega zneska iz uporabe katerega koli izračuna.

5. Upravičeni naložbeni stroški se diskontirajo na vrednost ob času dodelitve pomoči. Pomoč, ki se izplača v več obrokih, se diskontira na vrednost ob času dodelitve pomoči. Obrestna mera, ki se uporablja za diskontiranje, je referenčna mera, ki velja ob času dodelitve. Če je pomoč dodeljena z davčnimi oprostitvami ali znižanji na bodoče dolgovane davke, se, pod pogojem spoštovanja določene intenzivnosti pomoči, določene kot BED, diskontiranje obrokov pomoči opravi na osnovi referenčnih mer, ki veljajo ob časih, ko davčne prednosti stopijo v veljavo.

6. V primeru prevzema ustanove se lahko upoštevajo samo stroški nakupa sredstev od tretje osebe pod pogojem, da je transakcija potekala po tržnih pogojih. Če pridobitev spremljajo druge začetne naložbe, se morajo odhodki zanje prišteti k stroškom nakupa.

7. Stroški, povezani s pridobitvijo sredstev z zakupom, razen zemljišča in stavb, se upoštevajo samo, če je zakup v obliki finančnega zakupa in vsebuje obvezo nakupa sredstev po izteku pogodbe. Za zakup zemljišča in stavb se mora zakup nadaljevati vsaj pet let po pričakovanem datumu zaključka naložbenega projekta oziroma tri leta za MSP.

8. V transportnem sektorju odhodki za nakup prevozne opreme (premičnin) niso upravičeni do pomoči za začetno naložbo.

9. Razen v primeru MSP in prevzemov morajo biti pridobljena sredstva nova. V primeru prevzema se odštejejo osnovna sredstva, pridobljena s pomočjo, ki je bila dodeljena že pred nakupom. Pri MSP se lahko upoštevajo tudi celotni stroški naložb v nematerialna sredstva. Za velike družbe so takšni stroški upravičeni samo do meje 50 % upravičenih naložbenih odhodkov za projekt.

10. Če se pomoč izračuna na podlagi stroškov dela, veljajo naslednji pogoji:

(a) delovna mesta mora neposredno ustvariti naložbeni projekt;

(b) delovna mesta morajo biti ustvarjena v treh letih po zaključku del in se morajo ohraniti za vsaj pet let od datuma, ko je bilo delovno mesto prvič zasedeno, oziroma tri leta za MSP.

11. Z odstopanjem od odstavkov (1) in (2) tega člena se lahko najvišje intenzivnosti pomoči za naložbe v predelavo in trženje kmetijskih proizvodov povečajo na:

(a) 50 % upravičenih naložb v regijah, upravičenih do pomoči po členu 87(3)(a) Pogodbe, in 40 % upravičenih naložb v drugih regijah, upravičenih do regionalne pomoči, kot je določeno v karti regionalne pomoči, odobreni za zadevne države članice za obdobje 2007–2013, če je upravičenec majhno ali srednje veliko podjetje;

(b) 25 % upravičenih naložb v regijah, upravičenih do pomoči po členu 87(3)(a) Pogodbe, in 20 % upravičenih naložb v drugih regijah, upravičenih do regionalne pomoči, kot je določeno v karti regionalne pomoči, odobreni za zadevne države članice za obdobje 2007–2013, če ima upravičenec manj kot 750 zaposlenih in manj kot 200 milijonov EUR prometa.

Člen 5

Potreba po pomoči

1. Ta uredba izvzema samo pomoč, dodeljeno v okviru shem regionalne pomoči za naložbe, če je upravičenec predložil vlogo za pomoč in je organ, odgovoren za upravljanje sheme pred začetkom dela na projektu pisno potrdil, pod pridržkom natančne preveritve, da projekt načeloma izpolnjuje pogoje upravičenosti, ki jih določa shema. Shema pomoči mora vsebovati tudi izrecno omembo obeh pogojev.

Če se dela začnejo, preden so pogoji iz tega člena izpolnjeni, celoten projekt ni upravičen do regionalne pomoči.

2. Odstavek 1 tega člena se ne uporablja za odobrene sheme davčne pomoči, kjer je davčna oprostitev ali znižanje odobreno avtomatično za upravičene stroške brez vsake diskrecije s strani organov.

Člen 6

Kumulacija

1. Zgornje meje pomoči, določene v členu 4, se uporabljajo za celoten znesek javne podpore za projekt, ki prejema pomoč, ne glede na to, ali je ta podpora financirana iz lokalnih, regionalnih, nacionalnih virov ali virov Skupnosti.

2. Pomoč, izvzeta po tej uredbi, se v zvezi z istimi upravičenimi stroški se ne more združiti z nobeno drugo državno pomočjo v smislu člena 87(1) Pogodbe ali z drugim financiranjem Skupnosti ali nacionalnim financiranjem, če bi takšno združevanje pomenilo intenzivnost pomoči, ki bi presegala zgornje meje, določene v tej uredbi.

3. Regionalna pomoč za naložbe, izvzeta v skladu s to uredbo, se ne more združiti s podporo de minimis v smislu Uredbe (ES) št. 69/2001 z dne 12. januarja 2001 o uporabi členov 87 in 88 Pogodbe ES pri de minimis pomoči (13) glede na iste upravičene odhodke ali naložbeni projekt, če bi takšna združena pomoč presegla intenzivnost pomoči, določeno v tej uredbi.

Člen 7

Pomoč, za katero je potrebna predhodna priglasitev Komisiji

Naslednja pomoč ni izvzeta iz priglasitve v skladu s to uredbo in zanjo še naprej velja zahteva priglasitve iz člena 88(3) Pogodbe:

(1) nepregledne sheme regionalne pomoči za naložbe;

(2) sheme regionalne pomoči, namenjene posebnim sektorjem. Sheme regionalne pomoči za naložbe, namenjene za turistične dejavnosti, ne štejejo kot namenjene posebnim sektorjem. Sektor turizma zajema naslednje gospodarske dejavnosti v skladu z NACE Rev 1.1: — NACE 55: Gostinstvo, — [NACE 63.3: Dejavnost potovalnih agencij in organizatorjev potovanj; s turizmom povezane dejavnosti,] — NACE 92: Kulturne in športne dejavnosti ter druge dejavnosti za prosti čas,

(3) sheme regionalne pomoči, ki omogočajo pomoč za tekoče poslovanje in pomoč za novonastala majhna podjetja,

(4) regionalna pomoč, dodeljena za velike naložbene projekte na podlagi obstoječih shem pomoči, če celotni znesek pomoči iz vseh virov presega 75 % najvišjega zneska pomoči, ki bi ga lahko prejela naložba z upravičenimi odhodki v višini 100 milijonov EUR ob uporabi standardne zgornje meje pomoči v veljavi za velika podjetja na odobreni karti regionalne pomoči na dan, ko naj bi bila pomoč dodeljena,

(5) ad hoc regionalna pomoč, dodeljena izven vsake sheme pomoči, brez poseganja v člen 6 Uredbe (ES) št. 70/2001,

(6) pomoč za naložbe za upravičenca, ki je naslovnik neporavnanega naloga za izterjavo zaradi predhodne odločbe Komisije, ki je pomoč razglasila za nezakonito in nezdružljivo s skupnim trgom.

Člen 8

Preglednost in spremljanje

1. Države članice najpozneje v 20 delovnih dneh po začetku izvajanja programa pomoči, ki je izvzet na podlagi te uredbe, predložijo Komisiji za objavo v Uradnem listu Evropske unije povzetek podatkov o programu pomoči na obrazcu iz Priloge I. Ta se predloži v elektronski obliki.

2. Kadar je regionalna pomoč dodeljena na podlagi obstoječih shem pomoči za velike naložbene projekte, ki so pod pragom za posamično priglasitev iz člena 7(4), države članice v 20 delovnih dneh od dneva, ko je pristojni organ dodelil pomoč, Komisiji predložijo zahtevane podatke na obrazcu iz Priloge II v elektronski obliki. Komisija bo ta povzetek podatkov dala na voljo javnosti na svoji spletni strani (http://europa.eu.int/comm/competition/).

3. Države članice hranijo podrobne evidence o shemah pomoči, izvzetih s to uredbo, in o posamični pomoči, dodeljeni v okviru teh shem. Takšna evidenca mora vsebovati vse potrebne podatke, da se ugotovi, ali so izpolnjeni pogoji za izjemo po tej uredbi, vključno s podatki o statusu podjetja, za vsako podjetje, katerega upravičenost je odvisna od statusa MSP. Države članice hranijo evidenco o shemi pomoči 10 let od dne, ko je bila dodeljena zadnja posamična pomoč v okviru te sheme. Na pisno zahtevo zadevna država članica Komisiji v 20 delovnih dneh ali več, če je tako določeno v zahtevi, predloži vse podatke, za katere Komisija meni, da so potrebni za oceno, ali so izpolnjeni pogoji iz te uredbe.

4. Države članice pripravijo poročilo o izvajanju te uredbe, za vsako koledarsko leto ali njegov del, med katerim se ta uredba uporablja, na obrazcu iz Poglavja II Uredbe Komisije (ES) št. 794/2004 (14).

5. Države članice objavijo celotno besedilo shem pomoči, ki spadajo v področje uporabe te uredbe, in Komisiji sporočijo spletni naslov te objave. Ta podatek je naveden tudi v letnem poročilu, predloženem v skladu z odstavkom 4 tega člena. Projekti, za katere so stroški nastali pred datumom objave sheme pomoči, niso upravičeni do regionalne pomoči.

Člen 9

Začetek in obdobje veljavnosti

1. Ta uredba začne veljati dvajseti dan po objavi v Uradnem listu Evropske unije. Uporablja se za sheme pomoči, ki začnejo veljati ali se izvajajo po 31. decembru 2006. Uredba ostane v veljavi, dokler je ne nadomesti nova uredba ali do 31. decembra 2013, kar nastopi prej.

2. Priglasitve, ki so ob začetku veljavnosti te uredbe še nepotrjene, se ocenijo v skladu z njenimi določbami. Sheme pomoči, ki se izvajajo pred začetkom veljavnosti te uredbe, in pomoč, dodeljena v okviru teh shem, ki nimajo odobritve Komisije in kršijo obvezo priglasitve iz člena 88(3) Pogodbe, so združljive s skupnim trgom v smislu člena 87(3) Pogodbe in se izvzamejo v skladu s to uredbo, če izpolnjujejo vse pogoje te uredbe.

3. Ob koncu obdobja veljavnosti te uredbe, izjema za sheme pomoči, ki so bile izvzete v skladu s to uredbo, preneha veljati na dan prenehanja veljavnosti odobrenih kart regionalne pomoči.

Ta uredba je v celoti zavezujoča in se neposredno uporablja v vseh državah članicah.

(1) UL L 142, 14.5.1998, str. 1.

(2) UL C

(3) UL C

(4) UL C 70, 19.3.2002, str. 8, kot spremenjen v UL C 263, 1.11.2003, str. 3.

(5) UL L 10, 13.1.2001, str. 33. Uredba, nazadnje spremenjena z Uredbo (ES) št. 364/2004 (UL 63, 28.2.2004, str. 22).

(6) UL L 182, 3.7.1987, str. 36. Uredba, kakor je bila nazadnje spremenjena z Aktom o pristopu iz leta 1994.

(7) UL C 244, 1.10.2004, str. 2.

(8) UL L 10, 13.1.2001, str. 30.

(9) UL L 336, 23.12.1994, str. 156.

(10) UL L 182, 3.7.1987, str. 36. Uredba, kakor je bila nazadnje spremenjena z Aktom o pristopu iz leta 1994.

(11) UL L 63, 28.2.2004, str. 22.

(12) UL L 182, 3.7.1987, str. 36.

(13) UL L 10, 13.1.2001, str. 30.

(14) UL L 140, 30.4.2004, str. 1.

PRILOGA I